එබැවින් සිද්ධිය විමර්ශන අවස්ථාවේ පසුවන බවට කරුණු තහවුරු වන හෙයින් වෛද්‍ය වාර්තා, සාක්කි වාර්තා හා සාක්කි සම්පිණ්ඩන වාර්තා ලබා දෙන ලෙසට කරන ඉල්ලීම සළකා බැලිය නොහැකි බවට මහේස්ත්‍රාත්වරයා සිය නියෝගයෙන් වැඩිදුරටත් පෙන්වා දුන්නේය.මෙහිදී සිද්ධියට අදාළ වාහන දෙකක් උණ්ඩ හා ගිනි අවි රජයේ රස පරීක්ෂක වෙත යොමු කිරීමට අවසර ගත් අපරාධ පරීක්ෂණ දෙපාර්තමේන්තුව මන්ත්‍රී දුමින්ද ද සිල්වා මහතා තුවාල ලබා සිටි අවස්ථාවේ පරීක්ෂා කළ අධිකරණ පෝරම වාර්තා ද අධිකරණයට ඉදිරිපත් කෙළේය.තවද සිද්ධියට සම්බන්ධ සැකකරුවෙකු වන දිසානායක මුදියන්සේලාගේ ප්‍රියන්ත ගලගොඩ යන අය පාතාල සාමාජිකයින් විසින් පැහැරගෙන ගිය බවට ඔහුගේ ඥාතීන් විසින් නවගමුව පොලිසියට පැමිණිලි කර ඇති බවට රහස් පොලිසිය අධිකරණයට දැන්වීය.තමන් විසින් මිහින්තලය ප්‍රදේශයේදී ඔහු අත්අඩංගුවට ගැනීමට ගිය අවස්ථාවේදී එය මඟ හැරුණු බවත් ඔහුගේ ඇඳුමක තිබී සිම් කාඩ් පත අත්අඩංගුවට ගත් බව පැවසූ රහස් පොලිසිය සැකකරු අත්අඩංගුවට ගැනීම සඳහා විමර්ශන පවත්වන බව දැන්වීය.මීට අමතරව දුමින්ද සිල්වා මන්ත්‍රීවරයා වැඩිදුර ප්‍රතිකාර සඳහා සිංගප්පූරුවට ගොස් ඇති බව පැවසූ අපරාධ පරීක්ෂණ දෙපාර්තමේන්තුව ඒ බව ආගමන විගමන පාලකවරයාට දැනුම් දී ඇති බව සඳහන් කෙළේය.13 වන ව්‍යවස්ථාවේ ප්‍රතිපාදන අනුව පුද්ගලයෙකු අත්අඩංගුවට ගැනීමේදී අදාළ වරද කියා දී අත්අඩංගුවට ගත යුතු බවත් නමුත් දුමින්ද සිල්වා මහතා තම ක්‍රියා ද පාලනය කළ නොහැකි තත්වයේ පෙළෙන බැවින් ඔහු අත්අඩංගුවට ගත නොහැකි බවට අධිකරණයෙන් කරුණු අනාවරණය විය.සිද්ධිය සම්බන්ධයෙන් අපරාධ පරීක්ෂණ දෙපාර්තමේන්තුවේ රැඳවුම් නියෝග මත සිටි සැකකරුවන් දෙදෙනෙකු වන කේ.ආර්. මධුශංක හා එම්. කේ. ආර්. සෝමරත්න විවෘත අධිකරණයට ඉදිරිපත් කළ අතර ඔවුන් ඇප මත මුදා හැරිණ.